בס"ד

**המברך יתברך/חיה ברון**

**"אני רוצה לברך מזה" התעקשה שורי בלהט ואימה הרשתה לה בחיוך, היא עוד תגדל ותלמד שלא הפאר וההדר החיצוניים של הברכון מהווים את פאר הברכה.**

**"איזה יפה זה" התלהבה הילדונת ומיששה את כריכת הקטיפה של הברכון, "מאמי, מאיפה יש לנו את זה?"**

**"תקראי מה כתוב כאן". כיוונה אותה האם והילדה קראה לאט ובהתלהבות: "מזכת משמחת הנישואין של ארווין ורבקה סמיט, ג' שבט תשמ"א'"**

**"רבקה היא חברה שלי מהכיתה" הסבירה לה אימא שלה. "ובחתונה שלה חילקו את הברכונים הללו וכשעליתי לארץ לקחתי גם אותו בין כל החפצים שלי".**

**"הוא יפה, וטוב שיש לנו אותו, ככה יש לנו הרבה ברכונים" הנהנה הילדה והראתה לאימא את האוסף שלה. ברכון מהחתונה של דודה יהודית, ברכון מהחתונה של השכנה אתי. בחתונה של דוד לייבי היא חפשה גם ברכון לקחת הביתה אבל ילדים אחרים תפסו הכל מהשולחנות. זה היה מאכזב מאוד. בחתונה של נחמי הביביסטר לא היו ברכונים ואימה הסבירה שהם סברו שזו הוצאה יקרה. שורי רצה לשאול את סבה למה הוא כן השקיע בהוצאה יקרה? סבא אמר שחשוב לו שבחתונה שלו אנשים יברכו ביישוב הדעת ובכוונה. ודודה יהודית הוסיפה שזו מזכרת חמודה.**

**--**

**היום שורי כבר לא ילדה.**

**בעוד ארבע חודשים תתקיים החתונה שלה ומאמי ואבא מתלבטים היכן לעשות הזמנות, "רוב בתי הדפוס נותנים ברכונים חינם או בתוספת קטנה" מעדכנת שורי שערכה את הבירור.**

**"האמת שחבל שאין באולמות מתקנים עם ברכונים גדולים וברורים, היום כשהדפוס זול והנייר נגיש לכל אחד, מעטים האנשים שלוקחים ברכונים סטנדרטיים הביתה. רוב הברכונים האלו הולכים לגניזה בסוף האירוע וחבל, וזה במקרה הטוב, ברור שפעמים רבות נזרקים ברכונים לפח יחד עם אוכל או מחוסר הבנה או איכפתיות של המלצרים שאינם 'היימשע טאלארס'". נאנח אבא.**

**"ואז מה יתנו בתי הדפוס כשי?" צוחקת שורי שדווקא מתלהבת מהרעיון של ברכון גדול, כזה שמתנוסס מול העין ומסתיר את שדה הראיה התוסס, בו בכל רגע עוברת מישהי אחרת ומוציאים אביזרים ומוגשים מאכלים, ברכון גדול יחסום את כל זה ויאפשר להתרכז בברכה כראוי.**

**"הם יכולים לתת תפילות שונות, כמו תפילת השל"ה, ברכת הבנים או תפילה לבריאות והצלחה. כל משפחה תבחר את מה שהיא אוהבת ואז יש סיכוי גדול שזה יילך הביתה עם האורחים".**

**"רעיון" מתפעלת מאמי ואבא אומר לשורי: "בכל אופן בשמחה שלך חשוב לי שיהיו ברכונים. כמו שסיפרת שאבא שלי אמר לך אי פעם: שאנשים יברכו בכוונה וביישוב הדעת בשמחה שלנו".**

**--**

**שורי מציצה בשעון, עוד מעט יתחילו הריקודים ואחריהם היא תלך לביתה הטרי. יש לה קשר מאוד טוב עם דסי חברתה למסלול שמתחתנת. אבל דווקא עם חברותיה של דסי הרבה פחות. משום מה כשבאה מוקדם לחתונה ונענתה להזמנה לסעודה לא חשבה שמכל בנות הכיתה של דסי שמוכרות לה –לא תהיה אף אחת. אחת ילדה הבוקר, ואחרת נסעה לשמחה בחו"ל אחרת לא הצליחה למצוא מחליפה בעבודתה. והיא כאן עם מכרות מהמחזור.**

**"יש לך ברכון?" מבררת ברוריה, אחת מהן "אני רואה שלא מחלקים כאן". לא. חבל, בהמשך היא תלמד להכניס ברכון קטן לתיק האירועים כמו לתיק העבודה. אבל זה עוד לא קרה.**

**"הנה" מושיטה אחת החברות האחרות של דסי את ברכונה לברוריה.**

**ברוריה מברכת ומשהיא מסיימת היא מושיטה את ברכונה לשורי, שורי כמעט פותחת את הברכון אך ידה נעצרת מתדהמה.**

**הכיתוב על הברכון ברור מאוד: 'מזכרת משמחת נשואי משפחות שטרן ולוונברט, ח' סיון תשע"א, ירושלים תובב"א'.**

**זה הברכון שלה! כלומר, מהחתונה שלה! איך הוא הגיע לכאן?**

**היא מפנה את מבטה לברוריה ומשם לחברתה של זו, שכנראה שמה נעמי, אם זכרונה אינו מטעה אותה, היא בטוח לא היתה בחתונה שלה, אז מניין לה הברכון?**

**"אהה, תעלומה, חמוד!" צוחקת 'כנראה נעמי' "קיבלתי אותו מהגברת הזו".**

**שורי מתלבטת האם להתגבר על סקרנותה או על ביישנותה ומחליטה לשאול את 'הגברת הזו'.**

**"מאיפה יש לך את הברכון הזה?" הגברת קצת מופתעת מהשאלה אך משיבה בחיוך מנומס: "קיבלתי אותו בחתונת בן דודי". כעת היא מצפה להסבר.**

**אוהה, איזו הפתעה.**

**שורי חושפת את הקלפים: "אני הייתי הכלה. וכעת פגשתי בת דודה חדשה".**

**החיוך המנומס הופך לבת צחוק: "איזו הפתעה! כבר נפגשנו פעם, כמובן, בחתונה שלך, אבל אין סיכוי שתזכרי, אני דווקא כן זוכרת והתרשמתי מאוד לטובה. עברה בי מחשבה שאשמח להעמיק את הקשר והנה זה מתחיל לקרות... אני עובדת עם אם החתן..."**

**שיח נעים של רבע שעה עבר עליהן לצד התזמורת המתופפת וקשרי משפחה חדשים החלו נרקמים בזכות הברכון הזעיר ששב לתיק הארועים.**

**--**

**"שרה, חושבת שתוכלי לבוא ללמד מחר בכיתה ז' אצלנו?" מבררת חנה דרוק, רכזת בבית ספר 'שובו' בעיר הסמוכה לעירה. שורי קצת נרעדת, אבל היא עונה "כן". ההתחלה תמיד מלחיצה אבל היא בהחלט התכוננה לזה כששלחה לשם קורות חיים. זה תפקידה כעת, ואם ה' כיוון אותה אליו, הוא ייתן לה את הכוחות.**

**חלק מהבנות גבוהות ממנה, למרות שהן בתלבושת ניכר שרובן אינן מתלבשות כך באופן טבעי. יש כמה עם פרצופים אטומים. ושורי מרגישה זרה בארצה. בחסדי ה' היא מצליחה להעביר שיעור באופן סביר. לחדר מורות היא מגיעה מותשת. הצוות מקבל אותה בחיוך מבין ובהכלה.**

**"תכווני לעינים" ממליצה מורה אחת עם חיוך ותיק סגלגל, "הן ראי הנשמה. וכשמתקשרים איתה, הרבה יותר קל".**

**"השאלה איזו נשמה" כמעט רוטנת שורי "יש שם פרצופים גויים".**

**"לצערנו יש בנות שנולדו מנשואי תערובת, אך כולן יהודיות מצד אימן ויש להן נפש יהודית עמוקה שאם רק נשכיל להגיע אליה-נצליח".**

**היא מרווה את גרונה הצחיח בכוס קפה, ממלאה טופס 101 ואצה לכיתה בחזרה. בדרך היא מהרהרת בדבריה של המורה עם התיק הסגלגל. באמת אפשר להצליח בזה? לה זה קשה והיא מסופקת.**

**הבנות מחכות לה עם סידורים על השולחנות ויחד הן מברכות ברכת המזון. שורי מביטה בהן. הן מברכות במבטא רוסי מובהק וקולותיהן עולים. שורי מעבירה את מבטה בינהן. הסידורים מונחים לפניהן על השלחן או מוחזקים בידן, לאחת מהן יש ברכון עם דוגמה זהה לזו שהייתה לה. שורי ממקדת מבט ומצמצמת מעט את העיניים, כן כמעט ללא ספק, עד כמה שהיא מצליחה לראות, המילים שם בכריכה הן המילים המוכרות: 'שטרן ולוונברט'. איך הגיע הברכון שלה לילדה ב'שובו'? היא בטוח לא היתה מוזמנת לחתונה.**

**אבל עובדה, הברכון בידיה ופתאום שורי מרגישה שמסך הברזל שבינהן לבינה נופל. גם את מברכת וגם הן, כולנו אחיות. אבל את זכית לקבל את זה היהדות בכזו פשטות ושגרה והן, לא אימא שלהן לימדה אותן לברך, וגם לא ה'בבושקה'. 70 שנה מנעו ממשפחתן בכוח את החיבור לשורשים הבטוחים. כל כך הרבה צמחים קמלו בשנים ההן וכל כך הרבה יהודים אבדו לעם שלנו. אבל ברוך ה' הן כאן, יודעות ומודות. הנה הניצוץ היהודי חזר בסוף לשורשו. ונינותיהם של יהודים הדורי צורה מודות כעת לזן את הכל. היא מעבירה מבטה בין הבנות. הנה זו הבהירה, אולי סבה רבא שלה נחקר ע"י הנ.י.ק.ו.ד.? וזו שלצידה שכנראה באה ממוצא גרוזיני, אולי היה לזקניה שיעור תורה סודי בבית עד שהוא התגלה ומשתתפיו נשלחו לסיביר? והילדה בטור השני שקולה עולה על כולן, אולי היתה לה סבתא שהדליקה נרות בסתר ופחדה להסביר לילדיה למה היא היא עושה זאת. ואולי היא כן העיזה ולכן נכדתה יושבת כאן? אין לשורי דרך לדעת. היא רק מביטה באחיות שלה ורוצה את הכי טוב בשבילן. והיא כמהה להיות שליחה לטוב הזה.**

**בסיום השיעור היא מאותת בידה לבעלת הברכון. זו נבהלת קצת כשהמורה קוראת לה, במיוחד מכיון שהתלחשה השיעור הזה פעמיים. אבל המורה רק מבקשת "תוכלי להראות לי את הברכון שלך?" זו רצה לתיקה ושולפת את הברכון, אכן היא לא טעתה זה הברכון 'שלה'. "מאיפה יש לך את זה?" הנערונת מספרת בהתרגשות ומבטאה הרוסי מודגש יותר: "אח שלי אלכס הוא מלצר בחתונות. בחתונות הרבה פעמים מביאים מתנה לאורחים. אם נשאר באולם, הוא מביא הביתה מזכרת שחילקו באירוע. לפעמים שולחים אותם לאולמות של דתיים. אז הוא מביא לי מתנה את המזכרת שלהם, כי הוא יודע שאני לומדת ב'שובו' של דתיים וככה יש לי אוסף". היא מלטפת את הברכון ושורי מחייכת אליה, היישר לעיניה.**

**--**

**שורי לא האמינה איך הצליחה לנהל שיחה נורמלית. והיא תעתה בהתרגשות האם באמת אמרה את המילים הנכונות. רק מילות הסיכום הדהדו במוחה: "אז עוד מעט בשעה שמונה ושלושים בסניף המרכזי ברח' האורנים 112". מי היה מאמין? מבית הספר "בנות נחמה" פונים אליה. זה בית הספר הגדול ביותר בסביבה, ויש בו הכי הרבה כיתות, וכמובן גם ממלאות מקום, אבל בסופו של דבר זה אומר שיש לאן להתקדם בו.**

**השיחה הראשונה שלה איתם היתה אתמול בערב. היא התקשרה ברוב תעוזה להציע עצמה לרכזת המערכת, הגברת פלוק, וזו היתה כנה איתה, אך למילותיה היה צליל בלתי נעים:**

**"יש לי פניות של שלוש מאות נשים החפצות ללמד".**

**"אשמח שתמקמי אותי במקום השלוש מאות ואחד". אמרה שורי באומץ.**

**"תביני אמרה שוב הגברת פלוק. "למילוי מקום הארוכים אני קוראת לממלאות מקום הוותיקות. גם אם אקרא לך זה יהיה למילוי מקום שעתיים. לפעמים זו הקפצה מהרגע להרגע".**

**"אפילו בשמונה בבוקר, תוך חצי שעה אני יכולה להתארגן וגם להגיע." חידדה שורי בנחישות.**

**"טוב ארשום אותך", כך אמרה הגברת והשיחה הסתיימה.**

**אבל הנה, היום בשבע ועשרים היא חזרה אליה וביקשה שתפתח את היום בכיתה ד' לשעתיים ראשונות. ואחר כך תכנס לכיתה ו' לשיעור טבע. מי היה מאמין. שורי השיבה בחיוב ודחתה במוחה את כל התוכניות האחרות שערגה לבוקר הזה. הנה, היא מורה בישראל. ולא סתם אלא בבית ספר חשוב ומוביל.**

**היא ממהרת להתארגן, ומגיעה בדיוק בזמן. הילדות שמחות שלא תצטרכנה ללמוד כסדר. הלוח משמש אותה לא פחות ממורה רגילה, אבל היא עורכת בו משחקי חברה ותחרויות. העובדה שנקראה ברגע האחרון מאפשרת לה להתנהל באופן שונה, לשיר ולספר במקום ללמד חומר שלא הספיקה לעבור עליו. זה דווקא נחמד ומקל למרות שהיא נדרשת להיות בריכוז מלא בכל רגע.**

**השעה השלישית קצת מלחיצה אותה וכשהיא נכנסת לחדר מורות היא אפילו לא יודעת למי לפנות. למיטב זכרונה החומר שאמרו לה לא היה בתוכנית הלימודים בטבע כשהיתה תלמידה. היא חשה מבוכה מהרעיון שעלייה ללמד חומר שלא תספיק להתעמק בו מלבד כמה דקות מרפרפות בהפסקה. היא מקווה מאוד למצוא מורה לטבע שתדע להבהיר לה את הדברים. אבל המורות שם עסוקות במערכת השעות החדשה והלא נוחה ושורי מתכווצת בכסאה, נבוכה. היא הייתה מעדיפה להיות עם מערכת שעות כלשהי ולהיות חלק מהקלחת, בנתיים היא רק מבטיחה לעצמה שכשהיא תהיה מורה וותיקה תשתדל להודות על ה'יש'. ולבקש את צרכיה באופן אישי ומכובד. ובעיקר היא מתחייבת להיות עירנית שמורות צעירות מקבלות יחס. חדר המורות הומה אבל היא לא חלק מזה. המורות משוחחות בלהט והיא מנסה להתרכז בקובץ שקיבלה מהמזכירה בעודה אוכלת את פרוסות הלחם הבלתי מרוחות שהספיקה לארוז לעצמה. בבתי הספר האחרים היה נעים יותר, מורות פנו, סיפרו היכן יש שתייה או ביררו האם היא זקוקה לעזרה, אחרות איחלו הצלחה או סתם התעניינו בלבביות למוצאה.**

**יכול להיות שזה בגלל שעוברות פה הרבה חדשות. היא דנה אותן לכף זכות. אבל על תחושתה האישית זה כמעט לא מקל. היא מרפרפת על החומר ולפעמים קוראת בעיון. הפרוסה מסתיימת והיא מציצה בשעון, מאוחר, עוד 2 דקות צלצול! איפה הסידור? שורי כמעט הופכת את תיקה אבל בסופו של המהפך היא מבינה שהסידור נשאר כנראה על שולחן המורה, היא מחייכת במין אירוניה במחשבה על כך שהיא 'היא' 'המורה!' ומחפשת סידור פנוי על שלחן חדר מורות. באמצע השלחן עומד כן גדול של מכשירי כתיבה ובו עטים, מספרים דפי ממו וגם כמה ברכונים. שורי מתרוממת ומותחת את ידה לכיוון המתקן, היא שולפת את אחד הברכונים ורוצה למהר לברך. ופתאום, איזו הפתעה! הכיתוב הזה שוב מחייך אליה: 'מזכרת משמחת נשואי משפחות שטרן ולוונברט, ח' סיון תשע"א, ירושלים תובב"א'.**

**על שפתייה של שורי נמתח חיוך מופתע, מי היה מאמין שבחדר מורות זר היא תמצא את הברכון מחתונתה? אולי יש פה מורה שהיא מכירה? ואולי יום אחד היא תפגוש כאן ממלאת מקום שהיא אחת מחברותיה? פתאום חדר המורות כבר אינו מנוכר כשהיה ושורי מברכת בנינוחות, בבקשה ובהודאה גדולה. כשהיא מסיימת היא כמעט מכניסה אותו בטבעיות לתיקה אך ברגע האחרון היא נזכרת שהוא כבר לא שלה ומשיבה לכן מכשירי הכתיבה, משם הוא ממלא שליחותו בנאמנות.**

**"מה מצחיק בברכון?" מחייכת אליה מורה אחת כבודה כשהן יוצאות מחדר מורות. אז מישהי כן הבחינה בה. שורי צוחקת ומגלה לה את סוד ההומור החדש.**

**"אהה, אז את שרה שטרן" אומרת המורה, "דיברנו הבוקר, אני לאה פלוק, ואני רוצה לומר לך שאם רק היית אומרת לי שלא מתאים לך כי לא התארגנת הייתי מוחקת אותך סופית מהרשימות ועוברת לשם הבא. הנכונות שלך מצאה חן בעיני ואני בהחלט שמחה לראות את הרצינות שלך. בית הספר שלנו אוהב מורות כאלו".**

**שורי מנצלת את ההזדמנות ומבררת נקודה בלתי פתורה מחומר הלימוד, מתברר שפלוק לימדה את החומר בשנה שעברה והיא שמחה לתת לשורי הסבר קצר שגורם לה להתחיל את השיעור בבטחון עצמי ולא פחות בבורא שמכוון אותה לקבל את צרכיה המדוייקים מידיו.**

**--**

**נו אז מה את אומרת, נשאלת שורי בסופו של סבב התגליות. האם אכן כדאי לבטל את חלוקת הברכונים ולהנהיג מתקנים שבתוכם ברכונים גדולים וברורים בכל אולם?**

**כן, צוחקת שורי, אמנם היה לי המון סיפורים מרתקים בזכות הברכונים מחתונתי, עברתי כברת דרך בזכותם. אבל הרבה שלוחים למקום והוא יכול לקדם אותי גם בדרכים אחרות.**